## La Fira Trovam que impulsa l’IVC presenta la seua 13a edició centrada en la reconstrucció del sector musical

*** La cita proposa una completa programació artística i professional per a convertir-se en el nexe del sector musical
* La Fira Valenciana de la Música té lloc del 13 al 15 de novembre en diferents espais de Castelló de la Plana**

L’Institut Valencià de Cultura ha presentat la tretzena edició de la Fira Valenciana de la Música Trovam, que tindrà lloc entre el dijous 13 i el dissabte 15 de novembre a Castelló de la Plana, impulsada un any més per la Valencian Music Association (VAM!) i possible amb el suport principal de l’Institut Valencià de Cultura i la col·laboració de l’Ajuntament de la capital castellonenca i la Diputació de Castelló.

La presentació ha comptat amb la presència de la directora adjunta de Música i Cultura Popular de l’Institut Valencià de Cultura, Beatriz Traver; la regidora de Cultura de l’Ajuntament de Castelló de la Plana, María España; la diputada de Joventut de la Diputació de Castelló, María Tormo; i del director de la Fira Trovam, Armand Llàcer.

Tots ells han coincidit a destacar la total consolidació de la trobada, tant a escala professional com en les seues propostes obertes al públic, i la importància de la col·laboració interinstitucional per a dur-ho a terme.

La Fira Trovam s’ha consolidat al llarg de les seues dotze edicions com el punt de trobada imprescindible de la indústria musical valenciana. Amb tres intensos dies de programació artística i professional, suposa un moment molt esperat de tallers, reunions, converses i taules redones per als agents del sector musical, a més d’oferir una àmplia proposta de concerts oberts al públic, que enguany arriben al mig centenar.

La recuperació del sector musical després de la riuada s’ha convertit un dels eixos argumentals d’esta edició en la part de programació professional, que s’estructura en *speed meetings*, tallers i taules redones i que inclourà de manera transversal les estratègies i els suports per a la reconstrucció.

Els *speed meetings* són un format àgil i ràpid de reunions entre agents del sector (promotors, espais de programació i empreses de *management*), que permeten una presa de contacte per a posteriors sinergies.

Així mateix, els tallers d’esta edició comprenen diferents aspectes de la indústria musical: producció, *stage management*, restauració en esdeveniments musicals i màrqueting en xarxes socials. En les taules redones es tractaran temes com la internacionalització, la fotografia de la música en directe, la gestió de barres en els esdeveniments i com la cultura afronta l’adversitat.

A més, en esta edició tornen a celebrar-se ‘Les converses del Trovam’, un format interessant de conversa distesa amb artistes i que enguany comptarà amb el raper Nach al costat de la periodista cultural Thaïs Peñalver i amb Sergio Sastre, músic de Miss Caffeina, juntament amb Marta Fullera, periodista radiofònica en Onda Cero.

**Programació artística**

La Fira Valenciana de la Música Trovam va avançar els primers noms de la tretzena edició el mes de maig passat i va acabar de presentar el cartell complet de concerts en setembre. Esta edició comptarà amb Cactus, Esther, La Maria, Pau Alabajos i Pep Mirambell, artistes valencians que presentaran a Castelló de la Plana els seus nous treballs.

A més, a través del projecte ‘Cànter’, la Fira obrirà els seus escenaris a artistes que van patir l’impacte de la riuada d’octubre de 2024, com el duet xilé Alejandro y María Laura, el cantant i guitarrista Miquel Gil i la formació de música d’arrel i mediterrània Urbàlia Rurana. Altres grups valencians que passaran pels escenaris de la Fira seran Tenda, Bèrnia, Cien Galgos, Summer Ends i Vaire.

També es van donar a conéixer alguns dels intèrprets estatals que també estaran en el Trovam, com la cantautora malaguenya Ángela González; el gallec Carlos Ares; el duet Emilia y Pablo; o el pop arrelat en la tradició castellanolleonesa d’El Nido.

A més, la tretzena edició de la Fira Valenciana de la Música acollirà l’estrena de l’espectacle conjunt de la pianista Lucía Fumero i la trombonista Rita Payés. D’altra banda, el madrileny Pablopablo presentarà el disc *Canciones en Mi.* El cartell d’artistes nacionals de la Fira també inclou la *cantaora* flamenca Carolina Fernández ‘La Chispa’, el grup Ebri Knight; la *queer band* Fades, el vocalista Jero Romero, el cantautor Sergi Carbonell, la formació de música tradicional de l’Ebre Terrae, el grup d’*indie-rock* Viva Belgrado; i Yeli Yeli, exponent del nou flamenc espanyol.

D’altra banda, un any més, la Fira Valenciana de la Música i Vibra Mahou mantindran la seua col·laboració. Així, esta marca donarà nom a un dels escenaris principals del Trovam, per a on passaran solistes i grups emergents i consolidats de gèneres molt diversos.

**Internacionalització**

A més, enguany la Fira Trovam ha posat en marxa dos projectes per a fomentar la internacionalització del talent valencià i col·laborar amb agents europeus: Trovam Airlines i Trovam EuxChange.

El primer ha fet possible que Xenia, Chloë’s Clue, Gazella i Sandra Monfort actuen en l’SPOT Festival d’Aarhus (Dinamarca), en The Great Escape de Brighton (el Regne Unit), en el Reeperbahn Festival d’Hamburg (Alemanya) i en el Waves Vienna (Àustria), respectivament. De la mateixa manera, la banda danesa Døtre; el grup britànic Bottle Rockets; el cantant, discjòquei i productor alemany David Bay i el compositor austríac Farmar estaran en esta edició de Trovam.

D’altra banda, Trovam EUxChange està facilitant els intercanvis artístics amb el festival Fengaros de Kornos (Xipre), l’entitat Dutch Music Export (Països Baixos) i la trobada Babel Music XP de Marsella (França). Així, Pau Alabajos va tocar en l’illa mediterrània a principis del mes d’agost i des d’allí es desplaçarà al Trovam el vocalista Demetris Mesimeris. En la capital de la Plana Alta també estaran la neerlandesa Immen i els francesos Brama.

La Fira Valenciana de la Música Trovam està impulsada per la Valencian Music Association (VAM!) i és possible gràcies al suport principal de l’Institut Valencià de Cultura i la col·laboració de l’Ajuntament de Castelló de la Plana.

A més, compta amb la participació de la Diputació de Castelló; l’Institut Nacional de les Arts Escèniques i la Música i la Direcció General d’Indústries Culturals (Ministeri de Cultura); Turisme Comunitat Valenciana; la Societat d’Artistes, Intèrprets o Executants (AIE); la Federació de la Música d’Espanya (Es Música); l’Associació de Representants Tècnics de l’Espectacle (ART); Radio 3 (RNE); Onda Cero i À Punt Mèdia.

La fira compta també amb el patrocini de Mahou - San Miguel (Vibra Mahou), i el suport d’entitats com Live MX, The Spanish Wave, Live Nation, Passline, Fluge Audiovisuals, i la Federació Valenciana de la Indústria Musical (Fevim).

Fecha: 06/11/2025